WP แกร่ง! ยืนบวก 4% สวนตลาดฯ รับข่าวแตกพาร์เหลือ 50 สต.เสริมสภาพคล่อง
WP แกร่ง! ยืนบวก 4% สวนตลาดฯ รับข่าวแตกพาร์เหลือ 50 สต.เสริมสภาพคล่อง โดยล่าสุด ณ เวลา 10.20 น. อยู่ที่ระดับ 10.20 บาท เพิ่มขึ้น 0.35 บาท หรือ 3.55% สูงสุดที่ระดับ 10.30 บาท ต่ำสุดที่ระดับ 9.65 บาท มูลค่าการซื้อขาย 148.479 ล้านบาท
23 มี.ค. 2561

ผู้สื่อข่าวรายงานว่า ราคาหุ้น บริษัท ดับบลิวพี เอ็นเนอร์ยี่ จำกัด (มหาชน) หรือ WP ณ เวลา 10.20 น. อยู่ที่ระดับ 10.20 บาท เพิ่มขึ้น 0.35 บาท หรือ 3.55% สูงสุดที่ระดับ 10.30 บาท ต่ำสุดที่ระดับ 9.65 บาท มูลค่าการซื้อขาย 148.479 ล้านบาท

ทั้งนี้ ราคาหุ้น WP ปรับตัวเพิ่มขึ้นอย่างต่อเนื่อง 3 วันติด ตั้งแต่ราคาหุ้นปิดที่ระดับ 9.10 บาท เมื่อวันที่ 20 มี.ค. 61 อีกทั้งยังปรับตัวขึ้นยืนในแดนบวก สวนตลาดหุ้นไทยที่อยู่ในแดนลบ
นอกจากนี้ ที่ประชุมคณะกรรมการ WP ยังอนุมัติให้นำเสนอต่อที่ประชุมสามัญผู้ถือหุ้นประจำปี 2561 เพื่อพิจารณาอนุมัติการเปลี่ยนแปลงมูลค่าหุ้นที่ตราไว้และจำนวนหุ้นของบริษัท โดยจะเปลี่ยนแปลงมูลค่าหุ้นที่ตราไว้จากเดิมหุ้นละ 1 บาท เป็นหุ้นละ 0.50 บาท เพื่อเพิ่มสภาพคล่องในการซื้อขายหุ้นของบริษัทและเพิ่มการกระจายการถือหุ้นของบริษัทไปยังผู้ลงทุนให้กว้างขวางยิ่งขึ้น พร้อมกับกำหนดวันประชุมผู้ถือหุ้นเพื่อพิจารณาภายในวันที่ 30 เม.ย. 2561
ทั้งนี้ หลังเปลี่ยนแปลงมูลค่าหุ้นที่ตราไว้ จะส่งผลให้มีจำนวนหุ้นเป็น 1,037,000,000 หุ้น จากเดิม 518,500,000 หุ้น ส่วนทุนจดทะเบียนและทุนจดทะเบียนชำระแล้วจะยังคงเดิมที่ระดับ 518,500,000 บาท
นอกจากนี้ ที่ประชุมคณธกรรมการยังมีมติอนุมัติให้นำเสนอต่อที่ประชุมสามัญผู้ถือหุ้นประจำปี 2561 เพื่อพิจารณารับทราบผลการดำเนินงานของบริษัทประจำปี 2560 รวมถึงอนุมัติให้นำเสนอต่อที่ประชุมสามัญผู้ถือหุ้นเพื่อพิจารณาอนุมัติงบการเงินของบริษัทสำหรับรอบระยะเวลาบัญชีสิ้นสุดวันที่ 31 ธ.ค. 2560
 